Suomensomalialainen Kelet haaveilee Vogue-lehden kansikuvista, mutta transnaisen ei ole helppo saada mallikeikkoja edes Suomessa. Palkittu dokumentti kertoo Keletin tarinan.

Tämän vuoden Docpoint-festivaalin katsotuin elokuva Kelet kertoo suomensomalialaisesta transnaisesta, joka haaveilee kansainvälisestä mallinurasta ja pääsystä Vogue-lehden kanteen.

Dokumentissa seurataan Keletin elämää kahden vuoden ajan.

Parikymppinen, tummaihoinen ja pitkänhuiskea Kelet muutti 19-vuotiaana yksin takaisin synnyinmaahansa Suomeen, koska Britanniassa asuva perhe ei hyväksynyt hänen transsukupuolisuuttaan.

– Kun ekan kerran kerroin vanhemmilleni, mikä olen, he sanoivat, että et tule ikinä menestymään, koska olet friikki, eikä kukaan tule hyväksymään sua, Kelet kertoo toimittaja Susani Mahaduran ohjaamassa dokumentissa.

– Äiti, isä, isoäiti, eno ja täti veivät minut yksitellen toiseen huoneeseen, ja kaikki sanoivat, että jos sä kävelet tätä tietä, me ei puhuta sulle, ei katsota sua eikä anneta ruokaa.

Pahimpina aikoina Keletillä oli itsetuhoisia ajatuksia.­

Niinpä Kelet muutti kahdeksan vuoden brittielämän jälkeen Manchesterista takaisin Helsinkiin, ja hän löysi uuden perheen sateenkaariväreissä kimmeltävästä helsinkiläisestä ballroom-skenestä, jossa ujo ja hiljainen Kelet puhkesi kukkaan.

Paras ystävä Lola on Keletille vankkumaton tuki ja turva.

Kelet kertoo kuitenkin välttävänsä turvallisuussyistä tiettyjä alueita Helsingissä, koska hänelle huudellaan ja häntä uhkaillaan.

Parikymppisen Keletin (kesk.) suurin haave on päästä Vogue-lehden kanteen. Hän saa huippumalli Naomi Campbellista paljon voimaa. Esikuva on synkimpinä hetkinä jopa pitänyt elossa.­

Keletiä on myös syrjitty transsukupuolen vuoksi työpaikkahaastatteluissa. Lopulta hän vaihtoi alkuperäisen, varsin miehisen nimensä Keletiin.

– Kävin työhaastattelussa, joka meni tosi hyvin, kunnes he pyysivät henkilöllisyystodistuksen. Kun he näkivät, että siinä lukee miehen nimi, heidän ilmeensä muuttuivat, ja se haastattelu loppui nopeasti. En saanut töitä.

Fiksu, biologiaa opiskellut Kelet hakee huonoihin päiviin voimaa luonnosta ja muotimaailmasta, etenkin huippumalli-idoleistaan Naomi Campbellista ja Imanista.

Asiat ovat nyt paljon paremmin kuin hänen muuttaessaan takaisin Suomeen, jolloin kaikki tuntui mahdottomalta ja vaikealta: rahaton ja asunnoton Kelet kärsi myös synkistä ja itsetuhoisista ajatuksista.

Lopulta Kelet pääsi esiintymään Helsingin muotiviikoille.­

Suomalaiset mallitoimistot eivät reagoineet aluksi Keletin viesteihin lainkaan, mutta kärsivällisen odotuksen ja sinnikkyyden ansiosta hän pääsee vihdoin esiintymään Helsingin muotiviikoille.

Onko hänestä sittenkin tulossa seuraava Naomi Campbell?

Ja mikä parasta, lopulta hän tapaa myös isänsä Englannin-matkallaan.

Kelet on ensimmäinen suomalainen elokuva, jonka pääroolissa on rodullistettu transnainen. Dokumenttielokuva voitti myös tämänvuotisen Docpoint-festivaalin kotimaisen sarjan yleisöäänestyksen.

Dokumenttiprojekti: Kelet, torstaina 5.3. TV1 klo 19.00.